פארקים ושמורות טבע בדרום אפריקה - דרום אפריקה - מסע אחר
דף הבית / אפריקה / דרום אפריקה / כתבות / פארקים ושמורות טבע בדרום אפריקה
תגים: אפריקה | דרום אפריקה | טבע בדרום אפריקה | פארק קרוגר | פארקים לאומיים בדרום אפריקה | ציציקמה | קגלגדי | שמורות טבע בדרום אפריקה | שמורת הפילים אדו
דרום אפריקה היא מדינה מגוונת להפליא עם ערים נפלאות כמו קייפטאון ואינספור הזדמנויות למפגש תרבותי מרתק, אבל מרבית התיירים במדינה מגיעים קודם כל בשביל הטבע הפראי והנופים הקסומים. בדרום אפריקה יש מגוון רחב מאוד של נופים: מחופים פראיים דרך רכסים דרמטיים ונהרות שוצפים ועד לנופים מדבריים. במדינה אמנם אין שפע של יערות טבעיים אבל יש בה מגוון של פרחים ובעיקר עולם חי עשיר, שכולל בין היתר, פילים, נמרים, ג'ירפות ומגוון רחב של ציפורים. הנה כמה מקומות בהם ניתן ליהנות מהטבע הנפלא של דרום אפריקה:
הפארק הלאומי קרוגר (Kruger National Park) הוא הפארק הלאומי הגדול ביותר והמפורסם ביותר באפריקה, ואחד המקומות הטובים ביותר לצפייה בבעלי חיים ביבשת. הפארק, העצום בגודלו, משתרע על שטח של 18,989 קמ"ר (לשם השוואה, שטחה של מדינת ישראל הוא 22,072 קמ"ר), וגובל בצידו הצפוני בזימבבווה ובצידו המזרחי במוזמביק. הפארק נחלק לשישה אזורים אקולוגיים ויש בו 1,982 מיני צמחים, והוא מאופיין בנופי סוואנה רחבי ידיים עם עצי שקמה ושיטה, נחלים ונהרות (בהם נהר טמבוטי ונהר לטאבה) ותצורות סלע מגוונות. גולת הכותרת של הפארק היא עולם החי העשיר שבו – בפארק ניתן לפגוש את חמשת הגדולים – אריות, נמרים, בופאלו, פילים וקרנפים, לצד מינים רבים נוספים כמו ג'ירפות, זברות, אנטילופות, היפופוטמים, תנינים ועוד ועוד. זהו גם אזור נהדר לפגוש בו ציפורים – בפארק יש כ-517 מינים קבועים של עופות ועוד מאות מינים שחולפים באזור או מקננים בו.
גורי אריות בפארק הלאומי קרוגר
בפארק ניתן לטייל ברכב פרטי, ברכב ספארי, באופניים או ברגל. מעניין במיוחד להצטרף לאחד או יותר משבעת מסלולי ההליכה, שמתקיימים במסגרת מודרכת ומלווים בריינג'ר חמוש. מומלץ עד מאוד להצטרף גם לספארי לילה שבמהלכו אפשר לחזות בהתנהגותם הלילית של בעלי החיים ולספוג את האווירה המכושפת ששוררת בפארק בשעות החשיכה. כדאי להקדיש לטיול בפארק כמה ימים. אפשרויות הלינה בפארק מגוונות וכוללות מקמפינג ועד ללודג'ים מפוארים ומפנקים. אתר הפארק
שמורת הפילים אדו. אפשר לצפות מקרוב בשגרת היומיום של הפילים
שמורת הפילים אדו
מחוויית ספארי אינטימית יותר אפשר ליהנות בשמורת הפילים אדו (Addo Elephant Reserve), ששוכנת בקייפ המזרחי, במרחק של כשעת נסיעה מהעיר פורט אליזבת. גם בשמורה הזו אפשר לפגוש את חמשת הגדולים, לצד מינים נוספים כמו זברות ואנטילופות, אבל האטרקציה העיקרית, כפי שניתן להבין משם השמורה, הם הפילים. כ-550 פילים חיים בשמורה, השלישית בגודלה בדרום אפריקה, ונראה שנוכחותם של בני האדם לא מפריעה להם במיוחד. כך אפשר לצפות בפילים מנהלים את שגרת יומם ממש מקרוב – אוכלים, שואבים מים בעזרת החדק ומשתעשעים זה עם זה. מדובר בחוויה מרגשת עד מאוד שנדיר לחוות בפארקים האחרים. דבר נוסף שמייחד את שמורת אדו הוא העובדה שהיא משתרעת מקארו (Karoo) ועד לאזור החוף, כך שהיא כוללת גם מרחב ימי. זהו אחד מאתרי הספארי הבודדים בהם אפשר לפגוש, בנוסף לאריות ופילים, גם כרישים ולווייתנים. בנוסף, יש בשטח השמורה מושבה גדולה של פינגווינים אפריקאיים ומושבה, הגדולה בעולם, של סולות. על מנת ליהנות באמת מהמגוון של השמורה מומלץ להקדיש לביקור בה יומיים לפחות. אתר השמורה
פארק ציציקמה. חוף פראי ויער עבות
הטיול לאורך דרך הגנים נחשב לאחד משיאי הטיול בדרום אפריקה בשל הנופים עוצרי הנשימה ומגוון מסלולי ההליכה שהוא מציע. הפארק הלאומי ציציקמה (Tsitsikamma), שמשמעות שמו היא "המקום של המים השופעים" הוא מקום נהדר ליהנות בו מכל הטוב של האזור. יש בו רצועת חוף יפה, יערות עבותים, נהרות ומפלי מים. גולת הכותרת של הפארק היא האוטר טרייל, שנחשב לטרק הפופולרי ביותר בדרום אפריקה. זהו מסלול הליכה מרהיב ביופיו, שנמשך במלואו חמישה ימים, ועובר במגוון הנופים של הפארק. כמות ההולכים במסלול מוגבלת ויש להזמין מקום זמן רב מראש. אפשרות נוספת היא לטייל במסלולי ההליכה היומיים ברחבי הפארק או להשלים רק את היום הראשון של המסלול שמסתיים במפל יפהפה. ישנם גם מסלולים קצרים יותר וניתן לעסוק בפארק גם בפעילויות נוספות כמו שיט קיאקים ואבובים, קאנופי ועוד. אתר אינטרנט
ג'ירפה על דיונה אדומה בפארק קגלגדי
הפארק הבין-גבולי קגלגדי במדבר הקלהרי
נופים מסוג שונה לגמרי ניתן לראות בפארק הבין גבולי קגלגדי (Kgalagadi) שבמדבר הקלהרי, שחלק ממנו נמצא בבוצוואנה. את נופי היערות והמפלים מחליפים נופים מדבריים צחיחים שכוללים דיונות אדומות חול ומרחבי עשב צהובים. זהו אחד מאזורי השימור הגדולים ביותר בדרום אפריקה, ושטחו כפול מזה של פארק קרוגר. למרות זאת, מעטים התיירים שמגיעים לפארק, וחבל. בנוסף לנופי מדבר מרהיבים יש בפארק עולם חי עשיר, שכולל טורפים רבים כמו אריה קלהרי, צ'יטות, צבועים וכלבי פרא, לצד עדרים של ראמים, דלגנים, דישונים ועוד. גם סוריקטות יש בפארק בשפע, לצד מינים רבים של ציפורים ועופות טורפים. אתר הפארק
שמורת דה הופ, שמורה חופית מקסימה עם בעלי חיים רבים
שמורת דה הופ
שמורת הטבע דה הופ (De Hoop Nature Reserve) נמצאת בקייפ המערבי, בסמוך לנקודה הכי דרומית באפריקה, במרחק של כשלוש שעות נסיעה מקייפטאון. השמורה היא שמורה חופית והנופים בה הם בהתאם: חופים פראיים ומבודדים, בריכות סלע, שיחים סבוכים ואזור ביצות שמהווה בית ללמעלה ממאתיים מינים של ציפורים. אבל יותר מכל אלה, הסיבה העיקרית שמביאה לשמורה תיירים היא הלווייתנים. השמורה נחשבת לאחד המקומות הטובים בעולם לצפייה בלווייתנים מהיבשה. בלווייתנים ניתן לצפות בין מאי לדצמבר. יונקים ימיים נוספים שחיים בשטח השמורה הם דולפינים וכלבי ים. בנוסף אפשר לראות בשטחים היבשתיים של השמורה מינים נוספים של בעלי חיים כמו זברות, אנטילופות, בבונים, קרקלים, נמיות ועוד.
מרבדים של חינניות כתומות במדבר נמקוואלנד
הפריחה במדבר נמקוואלנד
הפעם לא מדובר בשמורת טבע אלא בתופעת טבע מרהיבה ביופייה שמתרחשת פעם בשנה. חבל נמקוואלנד (Namaqualand) שוכן בפינה הצפון-מערבית של דרום אפריקה ומתאפיין בנוף מדברי סלעי וצחיח ובאקלים קיצוני ויבש עם מעט מאוד גשם. חבל נמקוואלנד הוא גם האחד האזורים העשירים ביותר מבחינה בוטנית באפריקה הדרומית. פעם בשנה, באביב (בדרך כלל בסוף אוגוסט או בתחילת ספטמבר), שבועות ספורים לאחר הופעת הגשמים הראשונים, מתכסה האזור, למשך תקופה קצרה, בפריחה צבעונית נהדרת. במהלך תקופת הפריחה הקצרה צריכים הפרחים להתרבות ולהפיץ את זרעיהם, ועל כן עליהם להתחרות על תשומת לבם של החרקים המאביקים שנמשכים לפרחים גדולים, יפים וצבעוניים במיוחד. התחרות הזו מבטיחה מרבדים אינסופיים של פריחה מרהיבה בשלל צבעים. הפריחה מתחילה במישורים המערביים שגובלים באוקיינוס האטלנטי ומתקדמת מזרחה אל האיזורים הגבוהים יותר. כדי שחווית הטבע תהיה מושלמת ניתן לצפות באזור גם בכמה מינים של בעלי חיים, כמו זברות, דלגנים (מין של אנטילופה) וראמים.
בתמונה הפותחת: פארק קרוגר, הגדול והמפורסם מבין שמורות הטבע בדרום אפריקה
Array ( [continent] => WP_Term Object ( [term_id] => 468 [name] => אפריקה [slug] => africa [term_group] => 0 [term_taxonomy_id] => 468 [taxonomy] => location [description] => [parent] => 0 [count] => 607 [filter] => raw [term_order] => 0 ) [country] => WP_Term Object ( [term_id] => 485 [name] => דרום אפריקה [slug] => south-africa [term_group] => 0 [term_taxonomy_id] => 485 [taxonomy] => location [description] => [parent] => 468 [count] => 93 [filter] => raw [term_order] => 0 ) )